Nos Amées, abbés de Saint Estene de Digon, et maistre Guarniers, diens de la cristientez de Digon, facuns a savoir a toz cels qui verrunt ces presentes letres que en nostre presence messire Henriz, sire de Rie, requenut que il a vendu et outroié en herietaige perpetuaument à Hugun, lou duc de Borgoinne, et a ses hers, la meitié de la vile de Baignous qui est selunc Argilli, laquele meitié cil Henriz tenoit dou devant dit Duc, de laquele meitié et de tout lou droit que cil Henriz avoit ou pooit avoir en la devant dite vile, en hommes, en terres, en prez, en boys, en eaus, en justises et en totes autres manieres, il se devesti por devant nos par luy et par ses hers, et en revesti corporelment lou commandement lou duc, ou non dou Duc et de ses hers, et quita leu fieu, et ast tenuz ces choses a guarantir, et dou pris de la vendue se tint li diz Henris por paié par devant nos. Et en tesmoing de ces choses por la priere de celuy Henry nos avuns mis nos seaus en ces letres. Ce fu fait en l’an de l’incarnacion Nostre Seignor mil et dous cenz et qua rante et nuef ou moys de avril.